Van Persie-trippel reddet United mot Saints
Robin van Persie har fått en drømmestart i United-drakta, allerede i hjemmedebuten mot Fulham scoret han sitt første mål for sin nye klubb. I sin andre kamp fra start for de røde djevlene fortsatte han å vise seg frem. Først utlignet han til 1-1, så skaffet han straffespark på stillingen 2-1 - det bommet han riktignok på - uten at noen kommer til å huske det. For i sluttminuttene scoret han to ganger og sørget for at United fikk med seg alle poengene til Old Trafford. - Han er den fødte målscorer, og snur dette helt alene, sa Claus Lundekvam i TV 2-studio etter kampen. Dermed fikk Alex Ferguson jubileumsgaven han ønsket seg. Manageren ledet søndag sin 1000. seriekamp som United-sjef. - United avslutter alltid kampene sterkt. Man spiller mot toppspillere og blir straffet om man ikke gjør jobben sin. Vi må forsvare målet vårt bedre enn det vi gjorde, sa Southampton-manager Nigel Adkins i et TV 2-vist intervju etter kampen. Lå under Selv om Robin van Persie, Alex Ferguson og Manchester United kunne juble til slutt, var det vertene i sør som kom best i gang på St. Mary's. 16 minutter ut i kampen satte Rickie Lambert inn 1-0 for Saint. Fjorårets Southampton-toppscorer stanget inn Jason Puncheons innlegg, og United måtte jage. Det måtte de riktignok ikke lenge. Syv minutter senere slo Antonio Valencia inn fra høyre, i boksen ventet Robin van Perise, som tok ned ballen på brystet og banket den i nettet. - Det første målet til van Persie var fantastisk, sa Alex Ferguson etter kampen. Ni minutter ut i andre omgang tok Southampton tilbake ledelsen. Morgan Schneiderlin stanget inn 2-1 etter at Patrice Evra sklei inne i 16-meteren.Etter hvert begynte det å se stygt ut for United, så fikk Robin van Persie straffe i duell med Jos Hooiveld. Spissen gikk frem selv, men bommet. Storscoreren prøvde å «chippe» ballen i mål, men Kelvin Davis var med på notene å reddet. - Det ble litt dramatisk i dag. Det var min skyld. Jeg bommet på straffen på en dum måte. Men vi vant til slutt, sa Robin van Persie etter kampen i et intervju vist på TV 2. - Jeg ble litt overrasket. Han pleiner å banke straffene bort i hjørnet, sa Alex Ferguson. Den litt flaue missen så ut til å koste United poeng, men så slo van Persie nådeløst tilbake. Først satte han ballen i det åpne målet, etter at Rio Ferdinand headet ballen i tverrliggeren - da gjensto det tre minutter av kampen. Og på overtid sendte han United-fansen til himmels. Nani slo inn en corner, og en umarkert van Persie satte enkelt inn sin tredje scoring for dagen og scoring nummer 100 totalt i Premier League - på 197 kamper. - Det var veldig bittert. Jeg trodde det skulle holde for mine gutter, sa tidligere Southampton-spiller Claus Lundekvam i TV 2-studio etter kampen. Delte poengene Samtidig som United møtte Southampton, var Aston Villa på besøk i Newcastle. Ciaran Clark ga gjestene ledelsen etter 22 minutter, men Aston Villa-fansen må fortsette å vente på sesongens første trepoenger. For en halvtime før slutt sørget Ben Arfa for at det ble poengdeling på St. James' Park med en kjempescoring. Midtbanespilleren tok med seg ballen og banket den opp i krysset fra rundt 25 meters hold. Dermed står Newcastle med fire poeng etter tre serierunder, mens Aston Villa tok sesongens første poeng.
(Southampton-Man. United 2-3) Robin van Persie har for alvor skutt seg inn i United-fansens hjerter. Søndag sørget han på egenhånd for at United slo Southampton.